ORDE do 6 de xullo de 2011 pola que se acorda a cesión, por un período de dous anos, dun vehículo habilitado como unidade móbil de revisión técnica para a realización dunha encomenda de inspección de maquinaria de aplicación de produtos fitosanitarios á empresa pública Servizos Agrarios Galegos, S.A. (Seaga).
Consellería do Medio Rural — III. Outras disposicións — 13/07/2011

O Decreto 318/2009, do 4 de xuño, polo que se establece a estrutura orgánica da Consellería do Medio Rural, dispón que esta é o órgano da Administración galega encargado de propor e executar as directrices xerais do Goberno no ámbito rural que engloba as competencias en materia de agricultura, gandaría, desenvolvemento rural e ordenación comarcal, estruturas rurais, industrias agroalimentarias e forestais, montes, prevención e defensa contra os incendios forestais e conservación da natureza, de acordo co establecido na Constitución española e no Estatuto de autonomía de Galicia, mentres que a Subdirección Xeral de Apoio ás Explotacións Agrarias, encadrada dentro da Dirección Xeral de Produción Agropecuaria, ten atribuídas as funcións de execución das accións tendentes á mellora das explotacións agrarias e das accións referentes aos sistemas de produción agraria sustentable e de conservación do medio rural, así como a xestión das cantidades de referencia e os rexistros de explotacións. Ademais, realizará a programación e o desenvolvemento de actividades de prevención e loita contra axentes nocivos para os vexetais, das actividades para o control da produción e comercialización de sementes, plantas de viveiro e material vexetal en xeral, e das actividades relacionadas coa ordenación, fomento e control dos medios de produción agrícolas.
Unha das actuacións que deberá desenvolver a dita dirección xeral é a contida no Plan de revisión e control de maquinaria de aplicación de produtos fitosanitarios, que ten por obxectivos a optimización dos tratamentos fitosanitarios, diminución da contaminación, protección do ambiente, diminución dos restos de praguicidas nos produtos agrícolas destinados ao consumidor, bo funcionamento da maquinaria, acadar unha maior seguranza laboral para o traballador ou operario, a obtención de datos contrastados sobre as condicións de emprego dos equipamentos e máquinas agrícolas, os posibles perigos para o agricultor, a determinación das medidas preventivas que se deberán adoptar co fin de garantir o óptimo consumo enerxético, a seguranza do agricultor e dos consumidores e a preservación do ambiente.
Por outra banda, mediante o Decreto 260/2006, do 28 de decembro, creouse a empresa pública Servizos Agrarios Galegos, S.A., que, segundo establece o artigo 2 do citado decreto ten, entre outros obxectivos, a realización daquelas actuacións, obras, traballos e prestación de servizos en materias agrícolas, gandeiras e de desenvolvemento rural que de forma taxativa lle sexan encomendadas pola Xunta de Galicia.
Para a realización destes traballos asinouse unha encomenda á dita empresa, a cal precisa os medios necesarios para desenvolvelos, co cal cómpre a transferencia á dita entidade da unidade de inspección de maquinaria de aplicación de produtos fitosanitarios con que conta na actualidade a consellería, polo período durante o cal se vai desenvolver esta.
Para tal fin a Consellería do Medio Rural tramitou o expediente de cesión, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis do seu regulamento, aprobado polo Decreto 50/1989, do 9 de marzo.
Polo exposto, e en uso das facultades que me confiren os artigos 34.6 e 38 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1
Acórdase a cesión, por un período de dous anos, á empresa pública Servizos Agrarios Galegos, S.A., do vehículo:
Matrícula: 1411 FFC.
Modelo: Citroën Jumper.
Ano: 2006.
Artigo 2
A cesión sinalada no artigo anterior queda sometida ás seguintes cláusulas:
1. De conformidade co establecido polos artigos 35 bis da Lei 3/1985, do patrimonio da Comunidade Autónoma de Galicia, e 96 bis do Decreto 50/1989, polo que se aproba o seu regulamento, o ben cedido será destinado pola empresa cesionaria a fins de utilidade pública ou de interese social para a realización de labores de inspección de maquinaria de aplicación de produtos fitosanitarios.
2. Seaga, S.A. farase cargo de todos os gastos de mantemento do vehículo e os derivados do seu uso, así como dos necesarios para a reparación e posta en funcionamento do dito ben, os derivados do seguro, da inspección técnica de vehículos (ITV) e do imposto de vehículos de tracción mecánica (IVTM).
3. Se os bens cedidos non se aplicasen aos fins sinalados, así como se se descoidase ou utilizase con grave quebrantamento ou se incumprisen as condicións do acordo, considerarase resolta a cesión e os bens reverterán á Comunidade Autónoma de Galicia, que terá dereito a percibir, logo da taxación pericial, o valor dos detrimentos ou deterioracións que sufrise.
4. A empresa cesionaria responderá do valor do ben cedido no caso da destrución, roubo ou perda, e asumirá a obriga de constituír un seguro de responsabilidade civil coa finalidade de garantir a cobertura dos danos que se puideren ocasionar tanto ás persoas como ás propiedades coa utilización do ben cedido.
5. Á Consellería do Medio Rural corresponderanlle as facultades de control e vixilancia da cesión, así como, se é o caso, a resolución dos expedientes de reversión.
6. Esta cesión prorrogarase automaticamente polo mesmo período na falta de denuncia expresa das partes, sempre que se manteña a finalidade da cesión e polo período durante o cal se vai desenvolver a encomenda.
Artigo 3
A devandita cesión formalizarase mediante acta subscrita polo secretario xeral técnico desta consellería ou funcionario en que delegue, e o director-xerente da empresa pública de Servizos Agrarios Galegos, S.A., e deberá constar nela o acordo da cesión e a aceptación do cesionario.
Disposición derradeira primeira.
A Consellería do Medio Rural, a través da Secretaría Xeral Técnica, realizará os trámites necesarios para a efectividade desta orde.
Disposición derradeira segunda.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xullo de 2011.